Legebiltzarreko Erregelamenduko 114.1 artikuluan ezarritakoa betez, agintzen dut Nafarroako Parlamentuko Aldizkari Ofizialean argitara dadin Maribel García Malo andreak egindako galderaren erantzuna, Foru Diputazioak emana, Nafarroako Enplegu Zerbitzuko enplegu-agentzietako orientatzaile bakoitzarentzat ezarritako arreta-ratioei buruzkoa. Galdera 2020ko azaroaren 20ko 130. Nafarroako Parlamentuko Aldizkari Ofizialean argitaratu zen.

Iruñean, 2020ko abenduaren 17an

Lehendakaria: Unai Hualde Iglesias

ERANTZUNA

Navarra Suma talde parlamentarioari atxikitako foru parlamentari Maribel García Malo andreak galdera egin du, jakin nahi baitu zein arreta-ratio ezarri den enplegu agentzietako Enpleguko goi mailako tituludun (orientatzaile) bakoitzarentzat (10-20/PES-00312). Hona Nafarroako Gobernuko Eskubide Sozialetako kontseilariaren erantzuna:

Arreta-ratioa ezartzean kontuan hartu dira enplegu agentzietako Enpleguko goi mailako tituludunen batez besteko arreta eta Orientaziorako Esparru Akordioko entitate adjudikazio-hartzaileek emandako arreta-zerbitzuen batezbestekoa. Ildo horretan, orientazio prozesu batek 10 ordu irauten du, batez beste, laneratzeko zailtasun handiena duten pertsonentzat (desgaitasuna duten pertsonak eta baztertuta daudenak), eta 7 ordu gainerako pertsonentzat. Ordu kopuru horrekin, eta Enpleguko goi mailako tituludun baten urteko lanaldia 1.592 ordu dela kontuan izanik, hau litzateke urteko batez besteko ratioa:

• Kolektibo kalteberetako 160 pertsona teknikari bakoitzeko.

• Gainerako kolektiboetako 227 pertsona teknikari bakoitzeko.

Lanbide orientazioko zerbitzuaren adjudikazioa duten entitateen kasuan, urteko lanaldi luzeagoa dute (1.730 ordu), baina lanaldiaren % 10 prospekzio-lanetan eman behar dute, lizitazioan ezarritakoaren arabera. Horrenbestez, ratioa honako hau litzateke:

• Kolektibo kalteberetako 157 pertsona teknikari bakoitzeko.

• Gainerako kolektiboetako 216 pertsona teknikari bakoitzeko.

Teknikariak ez du lanaldi osoa hartzen pertsonari orientazio zerbitzua emateko, lanaldiaren % 20 hartzen baitu prestalanetarako, espedienteak kontsultatzeko, informazioa biltzeko, datuak grabatzeko etab. Beraz, ratioak honako hauek lirateke, Enpleguko goi mailako tituludunaren urteko lanaldia kontuan harturik:

• Kolektibo kalteberetako 127 pertsona teknikari bakoitzeko.

• Gainerako kolektiboetako 181 pertsona teknikari bakoitzeko.

Hori guztia jakinarazten dizut Nafarroako Parlamentuko Erregelamenduaren 194. artikulua betez.

Iruñean, 2020ko abenduaren 17an.

Eskubide Sozialetako kontseilaria: María Carmen Maeztu Villafranca